**Óvodaérettség**

Az óvodaérettség a gyermek életkorának megfelelő érettségi szint elérését jelenti. Ez az a kor, amikor elkezd nyitott lenni a közösség felé. Az óvodához szükséges képességeik már két éves kor körül megjelennek, de a szülők feladata, hogy ezek természetessé váljanak a gyermekük életében.

**Szociális érettség…**

Már képes az anyától elválni, de még csak rövid időre. Az utcán, séta közben, a játszótéren, a játszóházban megfigyelhetjük, hogy már észreveszik-e a másik gyerekeket, keresik-e velük a kapcsolatot? A gyerekeknek meg kell tanulniuk, hogy alkalmazkodni kell a közösséghez. Eddig mindenki hozzá alkalmazkodott, most neki kell egy közösséghez.

**Pszichés érettség…**

Meg kell tanulnia az édesanya távollétét elfogadni. Ez a lelkiállapot nem csak a gyereknek, de a szülőknek is új, az elszakadás nem könnyű folyamat.

**Kommunikációs képesség…**

Fontos, hogy az alapvető szükségleteit ki tudja fejezni a felnőttek felé, és el tudja azt mondani társainak is.

**Önállóság…**

Három éves korra már célszerű az alapvető önállóságra való törekvés.

* legyen képes önállóan étkezni, legalább kanállal…
* tudja használni a poharat…
* fogadja el a felnőttektől az ételt…
* ismerje fel saját ruhadarabjait, cipőjét…
* próbálkozzon felvenni segítséggel a ruhadarabjait és a cipőjét (tépőzárat használni)
* ismerje a zsebkendőhasználatot, kérjen segítséget a felnőttektől…

**Szobatisztaság…**

Az óvodákban nincs meg a pelenkázásnak sem a személyi, sem a tárgyi feltétele, ezért a napközbeni szobatisztaság alapfeltétel. A családi nyugodt, bátorító környezetben időben válnak szobatisztává a gyermekek. Bíztatni, bátorítani kell őket, és önállóságot biztosítani számukra. Előfordul, hogy a gyermek már szobatiszta, de az új környezetnek, az új ingereknek a hatására, visszaesés mutatkozik, de ez változni fog, ha már biztonságban érzi magát.

**A Szülők is legyenek készen a leválásra…**

Az óvodakezdés a szülők számára sem könnyű. Előfordul, hogy az elengedés nehéz. Félelmeik vannak, és sokszor ők sokkal jobban izgulnak ezekben a napokban. A megfelelő bizalom az óvodapedagógus és a szülő közt oldja a feszültséget. Ebben az esetben a szülők is nyugodtabban élik meg az átmenetet a beszoktatás időszakában.